**Návrh na presun časti alokácie Programu Slovensko 2021 – 2027**

**v sume 1 027 409 eur za zdroj EÚ z opatrenia 5.2.5 do opatrenia 5.1.5**

Rada partnerstva pre integrovaný územný rozvoj Banskobystrického samosprávneho kraja plánuje podporiť **Zachovanie NKP Pustý hrad, Zvolen**.

Rada partnerstva môže v zmysle Programu Slovensko 2021 – 2027 podporovať aktivity, ktoré sú cielené do iných ako mestských oblastí zhodných s územiami udržateľného mestského rozvoja. Keďže Pustý hrad sa nachádza na území udržateľného mestského rozvoja Zvolen, národná kultúrna pamiatka Pustý hrad bude podporená prostredníctvom projektového zámeru integrovanej územnej investície udržateľného mestského rozvoja, schváleného Kooperačnou radou udržateľného mestského rozvoja Zvolen.

Finančná podpora sa zabezpečí **presunom alokácie** Rady partnerstva pre integrovaný územný rozvoj Banskobystrického samosprávneho kraja (opatrenie 5.2.5) na Kooperačnú radu udržateľného mestského rozvoja Zvolen (opatrenie 5.1.5) v sume **1 027 409 eur za zdroj EÚ**.

Predkladaný **návrh presunu alokácie schválila** 4.10.2023 **Kooperačná rada** udržateľného mestského rozvoja Zvolen a 5.1.2024 **Rada partnerstva** pre integrovaný územný rozvoj Banskobystrického samosprávneho kraja.

**Presun alokácie odporučila na schválenie** Monitorovaciemu výboru **Komisia pri Monitorovacom výbore** pre Program Slovensko 2021 - 2027 pre integrovaný územný rozvoj a **pre cieľ 5** (Európa bližšie k občanom vďaka podpore udržateľného a integrovaného rozvoja všetkých typov území a miestnych iniciatív) politiky súdržnosti EÚ procedúrou per rollam **8.2.2024.**

Predmetná zmena je zapracovaná do priloženého upraveného znenia Programu Slovensko 2021 - 2027. Pri najbližšej formálnej revízii Programu Slovensko 2021 - 2027, ktorá si bude vyžadovať nové vykonávacie rozhodnutie Európskej komisie, MIRRI SR začlení vyššie uvedenú zmenu do žiadosti o zmenu programu.

**Vplyv navrhovanej úpravy alokácie v priorite 5P1 Moderné regióny na celkovú alokáciu Programu Slovensko 2021 – 2027 a finančný plán programu**

V rámci tohto bodu programu Monitorovacieho výboru pre Program Slovensko 2021 – 2027 riadiaci orgán predkladá návrh navýšenia alokácie špecifického cieľa RSO5.1, opatrenia 5.1.5 a návrh zníženia alokácie špecifického cieľa RSO5.2, opatrenia 5.2.5 v rámci rovnakej kategórie regiónu (menej rozvinuté). Predmetným presunom alokácie sa nemení celková výška alokácie priority 5P1 Moderné regióny danej kategórie regiónov a nemení sa teda ani celková alokácia programu. Zároveň sa týmto návrhom nemení finančný plán Programu Slovensko 2021 – 2027. Navrhovanými presunmi sa nemení výška EÚ zdroja ani národného spolufinancovania v rámci priority 5P1 Moderné regióny. Na základe vyššie uvedeného riadiacemu orgánu nevznikla povinnosť predkladať finančný plán programu platobnému orgánu na posúdenie. V danom prípade je platný Finančný plán Programu Slovensko 2021 – 2027, verzia 1.2.

Príloha:

* Upravený Program Slovensko 2021 - 2027